CELEX: 52018PC0813
Language: da
Date: 2018-12-12
Title: Forslag til RÅDETS FORORDNING om ændring af forordning (EU) nr. 904/2010 for så vidt angår foranstaltninger til styrkelse af det administrative samarbejde med henblik på bekæmpelse af momssvig

EUROPA-KOMMISSIONEN
            Bruxelles, den 12.12.2018
            COM(2018) 813 final
            2018/0413(CNS)
            Forslag til
            RÅDETS FORORDNING
            om ændring af forordning (EU) nr. 904/2010 for så vidt angår foranstaltninger til styrkelse af det administrative samarbejde med henblik på bekæmpelse af momssvig 
            EMPTY
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  Dette forslag er en del af lovgivningspakken om obligatorisk fremsendelse og udveksling af oplysninger om momsbetalinger. Der er redegjort udførligt for indholdet af pakken som helhed i begrundelsen til forslaget til Rådets direktiv om ændring af direktiv 2006/112/EF for så vidt angår indførelsen af visse krav til betalingstjenesteudbydere
                     1
                  .
               
               
                  Forslaget om ændring af forordning (EU) nr. 904/2010 om administrativt samarbejde og bekæmpelse af svig vedrørende merværdiafgift
                     2
                   er en vigtig del af pakken. Dette skyldes, at forslaget indeholder bestemmelser om, at medlemsstaterne på en harmoniseret måde skal indsamle de registre, som betalingstjenesteudbydere stiller til rådighed elektronisk i henhold til artikel 243, litra b), i momsdirektivet. Desuden indføres der med forslaget et nyt centralt elektronisk system til lagring af betalingsoplysninger og viderebehandling af disse oplysninger hos embedsmænd, der er specialiserede i bekæmpelse af svig, i medlemsstaterne inden for Eurofiscrammen. Eurofisc er et netværk for multilateral udveksling af tidlige varslingssignaler med henblik på bekæmpelse af momssvig, som er oprettet i medfør af kapitel X i forordning (EU) nr. 904/2010.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Retsgrundlaget for dette initiativ er artikel 113 traktaten om Den Europæiske Unions funktionsmåde (TEUF). I henhold til denne artikel kan Rådet med enstemmighed efter en særlig lovgivningsprocedure vedtage bestemmelser om harmonisering af medlemsstaternes regler vedrørende indirekte skatter, i det omfang en sådan harmonisering er nødvendig for at sikre det indre markeds oprettelse og funktion og undgå konkurrenceforvridning
               
            
            
               •Nærhedsprincippet
            
            
               
                  Dette initiativ er i overensstemmelse med nærhedsprincippet, da det største problem, nemlig momssvig i forbindelse med e-handel, er fælles for alle medlemsstater og forstærkes af de utilstrækkelige værktøjer, som skattemyndighederne råder over. Medlemsstaterne alene er ikke i stand til fra tredjeparter såsom betalingstjenesteudbydere at indhente de nødvendige oplysninger til at kontrollere momspligtige grænseoverskridende leveringer af varer og tjenesteydelser, sikre, at momsreglerne for e-handel anvendes korrekt, og tackle momssvig i forbindelse med e-handel.
               
               
                  Navnlig målet om udveksling af grænseoverskridende betalingsoplysninger med henblik på at bekæmpe momssvig i forbindelse med e-handel kan ikke nås af medlemsstaterne alene (fordi de ikke har noget retsgrundlag for at indsamle oplysninger i en anden jurisdiktion) og ikke ved at sammenkoble nationale elektroniske systemer gennem en elektronisk grænseflade. Et sådant system ville nemlig ikke være i stand til at samle betalingsoplysninger fra forskellige betalingstjenesteudbydere om samme betalingsmodtager og fange dobbelte registreringer af de samme betalinger. Et sådant system ville heller ikke kunne give et fuldstændigt overblik over de betalinger, som betalingsmodtagere får fra betalere i Unionen.
               
               
                  Et centralt europæisk system for indsamling og udveksling af betalingsdata er den mest effektive måde til at give skattemyndighederne et fuldstændigt overblik med henblik på at kontrollere overholdelsen af momsreglerne for e-handel og bekæmpe momssvig. Et eventuelt initiativ til indførelse af nye værktøjer for samarbejde, der er rettet mod problemet, kræver et forslag fra Kommissionen om ændring af Rådets forordning (EU) nr. 904/2010.
               
            
            
               •Proportionalitetsprincippet
            
            
               
                  Dette initiativ går ikke ud over, hvad der er nødvendigt for at opfylde målet om bekæmpelse af momssvig i forbindelse med e-handel. Navnlig med hensyn til databeskyttelse overholder behandlingen af betalingsoplysninger principperne om nødvendighed (kun de oplysninger, der er nødvendige for at nå målet om bekæmpelse af momssvig i forbindelse med e-handel, behandles) og proportionalitet (typen af oplysninger og den måde, hvorpå de behandles af skattemyndighedernes eksperter i bekæmpelse af svig, overskrider ikke grænserne for, hvad der er hensigtsmæssigt for at nå målet om bekæmpelse af momssvig i forbindelse med e-handel) og er i overensstemmelse med den generelle forordning om databeskyttelse
                     3
                  , forordning (EU) 2018/1725
                     4
                   og chartret om grundlæggende rettigheder
                     5
                  .
               
               
                  De garantier, der er fastsat i forordning (EU) nr. 904/2010 og den europæiske ramme for databeskyttelse, finder anvendelse på udveksling af betalingsoplysninger i henhold til nærværende forslag. Med hensyn til vurderingen af nødvendigheds- og proportionalitetsprincippet skal det først bemærkes, at indsamling, udveksling og analyse af momsoplysninger har til formål at bekæmpe momssvig i forbindelse med e-handel. Dette er veldokumenteret ved den interessenthøring, i forbindelse med hvilken skattemyndighederne understregede nødvendigheden af betalingsoplysninger for en effektiv bekæmpelse af momssvig i forbindelse med e-handel. Respondenterne i forbindelse med den offentlige høring (enkeltpersoner og virksomheder) bekræftede også, at betalingsoplysninger er nødvendige for at hjælpe skattemyndighederne med at bekæmpe momssvig i forbindelse med e-handel (så længe oplysningerne om forbrugere holdes fortrolige). Endvidere er det kun oplysninger vedrørende potentielt momssvig, der vil blive sendt til skattemyndighederne og udvekslet mellem dem. Dette betyder, at kun oplysninger, der er nødvendige for at afsløre potentielle bedragere, som er etableret uden for forbrugsmedlemsstaten, vil blive udvekslet (dvs. at der ikke vil blive udvekslet oplysninger om indenlandske betalinger). Disse oplysninger vil omfatte antallet af gennemførte betalingstransaktioner, datoen for betalingstransaktionerne og oplysninger om, hvor beskatningsstedet — i princippet — burde ligge. Det er ikke nødvendigt at udveksle alle oplysninger, der identificerede personer, som foretager betalinger online (dvs. forbrugere), bortset fra oplysninger om, hvor betalingen stammer fra (f.eks. det sted, hvor den bank, der blev benyttet til at gennemføre betalingen, er beliggende, hvilket er nødvendigt for at fastslå beskatningsstedet). Det vil derfor ikke være muligt at anvende betalingsoplysninger til at overvåge forbrugernes indkøbsvaner.
               
               
                  Der vil blive oprettet et centralt elektronisk system for betalingsoplysninger ("CESOP"). Det vil give medlemsstaterne mulighed for at videregive betalingsoplysninger, som de lagrer på nationalt plan, og dermed bidrage til effektivt at bekæmpe momssvig i forbindelse med e-handel. CESOP vil være i stand til for hver betalingsmodtager at samle alle oplysninger om momsbetalinger, der fremsendes af medlemsstaterne, og gøre det muligt at skabe et fuldstændigt overblik over de betalinger, som betalingsmodtagerne (dvs. virksomhederne) modtager fra betalerne (dvs. forbrugere, der foretager indkøb online) i EU. CESOP vil fange eventuelle dobbelte registreringer af den samme transaktion, rense de oplysninger, som medlemsstaterne modtager (dvs. fjerne duplikater, rette eller indberette fejl osv.), sætte Eurofiscforbindelsesembedsmænd i stand til at krydstjekke betalingsoplysninger med momsoplysninger, der udveksles i henhold til forordning (EU) nr. 904/2010, og kun gemme oplysningerne i den periode, der er nødvendig for, at skattemyndighederne kan udføre momskontrol. CESOP vil kun være tilgængeligt for Eurofiscforbindelsesembedsmænd fra medlemsstaterne, og det eneste formål, hvortil CESOP ville tillade undersøgelser, er undersøgelser af formodet eller konstateret momssvig.
               
               
                  Med hensyn til lagring vil CESOP tilvejebringe et tilstrækkeligt sikkerhedsniveau i overensstemmelse med de gældende regler for behandling af personoplysninger i Unionens institutioner.
               
               
                  Udvekslingen af oplysninger mellem skattemyndighederne vil udelukkende finde sted inden for Eurofiscnetværket. Det centrale elektroniske system vil kun være tilgængeligt for Eurofiscforbindelsesembedsmænd. Adgangen til CESOP vil blive reguleret ved hjælp af en brugeridentifikation, og systemet vil registrere, hver gang systemet tilgås. Desuden vil oplysningerne kun blive opbevaret i CESOP i to år for at give medlemsstaterne en rimelig frist til at gennemføre momsrevisioner. Oplysningerne vil derefter blive slettet efter to år.
               
               
                  Systemet vil ikke have en grænseflade med internettet, da betalingstjenesteudbydere vil indsende deres oplysninger til de nationale myndigheder. Udvekslingen af oplysninger mellem de nationale skattemyndigheder vil finde sted gennem det sikre fælles kommunikationsnetværk, der understøtter alle udvekslinger af oplysninger mellem skatte- og toldmyndigheder og indeholder alle de nødvendige sikkerhedselementer (herunder kryptering af oplysninger).
               
            
         
         
            
               
                  Bekæmpelse af momssvig er et vigtigt mål i relation til Unionens og medlemsstaternes generelle samfundsinteresser, jf. artikel 23, stk. 1, litra e), i den generelle forordning om databeskyttelse og artikel 20, stk. 1, litra b), i forordning (EU) 2018/1725. For at sikre dette vigtige mål og garantere, at skattemyndighederne effektivt kan forfølge dette mål, vil de begrænsninger, der er fastsat i artikel 55, stk. 5, i forordning (EU) nr. 904/2010, finde anvendelse på CESOP.
               
            
            
               •Valg af retsakt
            
            
               
                  Da dette forslag ændrer forordning (EU) nr. 904/2010, skal det også være en forordning.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer
            
            
               
                  Det foreliggende forslag er ledsaget af en evaluering af forordning (EU) nr. 904/2010, navnlig de afdelinger, der fokuserer på dets anvendelse inden for momssvig i forbindelse med e-handel
                     6
                  . Der er redegjort nærmere for resultatet af den efterfølgende evaluering i begrundelsen til forslaget om ændring af momsdirektivet.
               
            
            
               4.VIRKNINGER FOR BUDGETTET
            
            
               
                  Der er redegjort udførligt for virkningerne for budgettet i begrundelsen til forslaget til Rådets direktiv om ændring af direktiv 2006/112/EF for så vidt angår indførelsen af visse krav til betalingstjenesteudbydere.
               
            
            
               5ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
            
               
                  Eurofiscrapporterne og medlemsstaternes årlige statistikker forelægges for og drøftes i Det Stående Udvalg for Administrativt Samarbejde
                     7
                   i overensstemmelse med artikel 49 i forordning (EU) nr. 904/2010. Det stående udvalg har Kommissionen som formand. Kommissionen vil endvidere søge at indhente alle relevante oplysninger fra medlemsstaterne om, hvordan det nye system fungerer, og om svig. Hvis det er relevant, vil der blive sikret koordinering inden for Fiscalisudvalget (dette udvalg er endnu ikke blevet oprettet under det nye Fiscalisprogram
                     8
                  ).
               
               
                  Forordning (EU) nr. 904/2010 og direktiv 2006/112/EF fastsætter allerede regler for Kommissionens periodiske evalueringer og rapportering. Derfor vil Kommissionen i overensstemmelse med disse eksisterende forpligtelser hvert femte år aflægge rapport til Europa-Parlamentet og Rådet om, hvordan dette nye redskab for administrativt samarbejde fungerer, jf. artikel 59 i forordning (EU) nr. 904/2010.
               
               
                  Endvidere vil Kommissionen hvert fjerde år aflægge rapport til Europa-Parlamentet og Rådet om gennemførelsen af de nye momsforpligtelser, der pålægges betalingstjenesteudbydere i henhold til artikel 404 i direktiv 2006/112/EF. Kommissionen sikrer, at de to rapporter koordineres og bygger på de samme konklusioner.
               
            
            
               •Nærmere redegørelse for de enkelte bestemmelser i forslaget
            
            
               I artikel 2 er der tilføjet nye definitioner for at tilpasse udvekslingen af betalingsoplysninger til den terminologi, der er anvendt i direktiv (EU) 2015/2366
                  9
                om betalingstjenester i det indre marked (andet betalingstjenestedirektiv).
            
            
               Afdeling 2 indsættes i kapitel V henblik på at indføre et nyt centralt elektronisk system for betalingsoplysninger (CESOP), der skal udvikles af Kommissionen. Endvidere er der blevet tilføjet en forpligtelse for medlemsstaterne til at indsamle de registre, som betalingstjenesteudbydere stiller til rådighed elektronisk i henhold til artikel 243b i momsdirektivet. For at begrænse den administrative byrde for betalingstjenesteudbydere til et minimum skal der i henhold til artikel 24b, stk. 2, litra b), vedtages et fælles elektronisk format til indsamling af disse registre ved hjælp af gennemførelsesretsakter. Medlemsstaternes kompetente myndigheder (i henhold til forordning (EU) nr. 904/2010) skal hvert kvartal sende CESOP de oplysninger, de indsamler fra betalingstjenesteudbydere, som er etableret i deres egen medlemsstat. Medlemsstaterne kan udpege enhver national afdeling i afgiftsmyndigheden til at indsamle oplysninger fra betalingstjenesteudbydere i overensstemmelse med den foreslåede artikel 24b, stk. 1, og 2. Det er dog kun den kompetente myndighed i henhold til forordning (EU) nr. 904/2010, der kan fremsende disse oplysninger til CESOP (artikel 24b, stk. 3).
            
            
               CESOP vil rette formelle fejl i de fremsendte oplysninger (rensning) og samle de generelle betalingsoplysninger, der overføres af medlemsstaternes kompetente myndigheder for hver betalingsmodtager (modtager af midlerne). CESOP vil derefter analysere oplysningerne (f.eks. sammenholde betalingsoplysninger med de momsoplysninger, som er tilgængelige for Eurofiscembedsmændene) og gøre det muligt for medlemsstaternes Eurofiscforbindelsesembedsmænd at få et fuldstændigt overblik over betalingerne til givne betalingsmodtagere. Eurofiscforbindelsesembedsmænd vil navnlig kunne se, om betalingerne til en given betalingsmodtager i en bestemt periode overstiger 10 000 EUR i de forskellige medlemsstater. Tærsklen på 10 000 EUR for leveringer inden for EU er blevet indført ved direktivet om moms på e-handel med virkning fra 2021
                  10
               . Når en given leverandørs samlede årlige omsætning inden for EU overskrides, er leveringsstedet i forbrugsmedlemsstaten.
            
            
               Opbevaringsfristen for oplysningerne i CESOP er på to år. Denne opbevaringsfrist er rimelig under hensyntagen til den rette balance mellem nødvendigheden af skattemyndighedernes bekæmpelse af momssvig i forbindelse med e-handel, den store mængde oplysninger, der skal lagres i CESOP, og følsomheden af de betalingsoplysninger, der er lagret i systemet.
            
            
               Oplysningerne om indgående betalinger vil gøre det muligt for medlemsstaterne at afsløre indenlandske leverandører, der sælger varer og tjenesteydelser i udlandet uden at opfylde deres momsforpligtelser. Oplysninger om udgående betalinger vil gøre det muligt at afsløre leverandører, der er etableret i udlandet (enten i en anden medlemsstat eller uden for Unionen), og som skal betale moms i en given medlemsstat.
            
            
               Det vil tage mindst tre år at oprette CESOP. I denne periode skal Kommissionen og medlemsstaterne i Det Stående Udvalg for Administrativt Samarbejde arbejde med en række tekniske detaljer, der er omhandlet i artikel 24e. Denne artikel tillægger Kommissionen beføjelse til at vedtage en gennemførelsesforordning med tekniske foranstaltninger til bl.a. udarbejdelse og vedligeholdelse af systemet samt forvaltningen heraf. Med hensyn til denne artikel skal vedligeholdelsen af systemet ses i relation til de tekniske og funktionsmæssige krav (primært relevant for IT-formål) til oprettelsen af systemet, til sikring af vedligeholdelsen, til indførelsen af standarder for interoperabilitet med medlemsstaterne og andre lignende foranstaltninger. Forvaltningen er en forretningsmæssig proces, der skal ses i sammenhæng med overvågningen af systemets effektivitet og levetid. F.eks. kan Kommissionen træffe afgørelse om at opdatere systemet, migrere det, generere resultatrapporter, kontrollere adgange osv.
            
         
         
            
               Kommissionen afholder omkostningerne til udvikling og vedligeholdelse af CESOP samt omkostningerne til vedligeholdelse af forbindelsen mellem CESOP og medlemsstaternes nationale systemer, mens medlemsstaterne afholder omkostningerne i forbindelse med alle nødvendige ændringer af deres nationale elektroniske system. Nærmere oplysninger findes i finansieringsoversigten og i afsnit 4 i begrundelsen til forslaget til Rådets direktiv om ændring af direktiv 2006/112/EF for så vidt angår visse momsforpligtelser i forbindelse med visse afgiftspligtige personer, der er en del af denne pakke.
            
            
               På grund af disse investeringer og driftsomkostninger, og fordi systemet skal anvendes af Eurofiscforbindelsesembedsmænd, er der tilføjet et ekstra stykke i artikel 37 med henblik på at indføre en ny rapporteringsforpligtelse i Eurofisc årsrapport til medlemsstaterne og Kommissionen for at vurdere, om systemet fører til beregning og opkrævning af yderligere moms, eller til specifikke momskontroller.
            
            
               Det nye stk. 1a i artikel 55 præciserer, at betalingsoplysninger ikke kan anvendes af medlemsstaterne til fastsættelse af afgiftsgrundlaget, opkrævning af moms eller gennemførelse af administrative momskontroller, medmindre betalingsoplysningerne er blevet krydstjekket med andre oplysninger, som er tilgængelige for skattemyndighederne. Endelig vil begrænsningerne af databeskyttelsesforpligtelserne og -rettighederne i overensstemmelse med artikel 55, stk. 5, i forordning (EU) nr. 904/2010 finde anvendelse på CESOP.
            
            
               Disse begrænsninger er nødvendige for at undgå en uforholdsmæssigt stor indsats fra medlemsstaternes og Kommissionens side, som ville gøre det umuligt at opfylde den retlige forpligtelse, som i) skattemyndighederne har til at analysere og behandle oplysningerne med henblik på bekæmpelse af momssvig i forbindelse med e-handel, og som ii) Kommissionen har til at forvalte systemet.
            
            
               2018/0413 (CNS)
            
            
               Forslag til
            
            
               RÅDETS FORORDNING
            
            
               om ændring af forordning (EU) nr. 904/2010 for så vidt angår foranstaltninger til styrkelse af det administrative samarbejde med henblik på bekæmpelse af momssvig 
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 113,
            
            
               under henvisning til forslag fra Europa-Kommissionen,
            
            
               efter fremsendelse af udkast til lovgivningsmæssig retsakt til de nationale parlamenter,
            
            
               under henvisning til udtalelse fra Europa-Parlamentet
                  11
               ,
            
            
               under henvisning til udtalelse fra Det Europæiske Økonomiske og Sociale Udvalg
                  12
               ,
            
            
               efter en særlig lovgivningsprocedure, og
            
            
               ud fra følgende betragtninger:
            
            
               (1)I Rådets forordning (EU) nr. 904/2010
                  13
                fastsættes bl.a. bestemmelser om lagring og udveksling af specifikke oplysninger i elektronisk form.
            
            
               (2)Væksten i den elektroniske handel ("e-handel") letter den grænseoverskridende levering af varer og tjenesteydelser til de endelige forbrugere i medlemsstaterne. I denne forbindelse forstås ved grænseoverskridende levering situationer, hvor momsen skal betales i en medlemsstat, og leverandøren er etableret i en anden medlemsstat eller i et tredjeland eller på et tredjelands område. Svigagtige virksomheder, der er etableret i en medlemsstat eller et tredjeland eller på et tredjelands område, udnytter imidlertid e-handlens muligheder for at opnå urimelige markedsfordele ved at omgå deres momsforpligtelser. Hvor princippet om beskatning på bestemmelsesstedet finder anvendelse, fordi forbrugere ikke har nogen regnskabsforpligtelser, har forbrugsmedlemsstaterne behov for passende redskaber til at afsløre og kontrollere disse svigagtige virksomheder.
            
            
               (3)Det traditionelle samarbejde om bekæmpelse af momssvig finder anvendelse mellem medlemsstaternes skattemyndigheder og er baseret på registre hos de virksomheder, der er direkte involveret i den afgiftspligtige transaktion. Ved grænseoverskridende leveringer mellem virksomheder og forbrugere, typisk inden for e-handel, kan disse oplysninger ikke være direkte tilgængelige, og skattemyndighederne har derfor behov for nye værktøjer til at tackle grænseoverskridende momssvig i forbindelse med e-handel på en effektiv måde.
            
            
               (4)Ved langt de fleste grænseoverskridende onlinekøb, der foretages af europæiske forbrugere, gennemføres betalingerne via betalingstjenesteudbydere. Med henblik på at gennemføre en betalingstransaktion råder en betalingstjenesteudbyder over specifikke oplysninger til at identificere modtageren eller betalingsmodtageren i forbindelse med denne grænseoverskridende transaktion med nærmere detaljer om beløbet og datoen for betalingstransaktionen og den medlemsstat, hvor betalingen stammer fra. Disse oplysninger er nødvendige for, at skattemyndighederne kan udføre deres basale opgaver med at afsløre svigagtige virksomheder og fastslå momsforpligtelserne i forbindelse med grænseoverskridende leveringer mellem virksomheder og forbrugere. Det er derfor nødvendigt og rimeligt, at de relevante momsoplysninger, som en betalingstjenesteudbyder er i besiddelse af, gøres tilgængelige for medlemsstaternes skattemyndigheder, og at medlemsstaterne udveksler disse oplysninger for at identificere og bekæmpe momssvig i forbindelse med e-handel.
            
         
         
            
               (5)Hvis skattemyndighederne får stillet værktøjer til rådighed for at tilgå og udveksle disse relevante momsoplysninger i forbindelse med grænseoverskridende betalinger, uanset om de finder sted til virksomheder eller forbrugere, er det derfor en nødvendig og rimelig foranstaltning til effektivt at bekæmpe momssvig i forbindelse med e-handel. Disse værktøjer er vigtige, da skattemyndighederne har brug for disse oplysninger til at foretage momskontrol for at beskytte de offentlige indtægter såvel som lovlydige virksomheder i medlemsstaterne, hvilket igen beskytter beskæftigelsen og de europæiske borgere. 
            
            
               (6)Det er vigtigt, at behandlingen og udvekslingen af oplysninger mellem medlemsstaterne om betalingstransaktioner står i forhold til målet om at bekæmpe momssvig i forbindelse med e-handel. Derfor bør oplysninger om forbrugere eller betalere og om betalinger, der efter al sandsynlighed ikke kan sættes i forbindelse med økonomiske aktiviteter, ikke indsamles af og udveksles mellem medlemsstaternes skattemyndigheder. 
            
            
               (7)I henhold til registreringsforpligtelserne for betalingstjenesteudbydere som omhandlet i direktiv 2006/112/EF
                  14
                skal de nationale kompetente myndigheder indsamle, udveksle og analysere oplysningerne om betalingstransaktioner.
            
            
               (8)Med et centralt elektronisk informationssystem ("CESOP"), hvor medlemsstaterne videregiver betalingsoplysninger, som de lagrer på nationalt plan, ville man nå målet om en mere effektiv bekæmpelse af momssvig i forbindelse med e-handel. Med hensyn til individuelle betalingsmodtagere bør dette system samle alle relevante momsoplysninger vedrørende betalingstransaktioner, der fremsendes af medlemsstaterne, og give et fuldstændigt overblik over de betalinger, som betalingsmodtagerne har modtaget fra betalere i medlemsstaterne. Dette informationssystem bør endvidere fange flere registreringer af de samme betalingstransaktioner, rense de oplysninger, der modtages fra medlemsstaterne (f.eks. fjerne duplikater, rette fejl i data osv.), og sætte medlemsstaternes Eurofiscforbindelsesembedsmænd i stand til at krydstjekke betalingsdata med de momsoplysninger, de er i besiddelse af, og foretage undersøgelser som led i en efterforskning af formodet momssvig eller afsløre momssvig. 
            
            
               (9)Beskatning er et vigtigt mål i relation til Unionens og medlemsstaternes generelle samfundsinteresser, hvilket er blevet anerkendt i forbindelse med de begrænsninger, der kan pålægges forpligtelserne og rettighederne i henhold til Europa-Parlamentets og Rådets forordning (EU) 2016/679
                  15
               , og med hensyn til beskyttelse af oplysninger i henhold til Europa-Parlamentets og Rådets forordning (EU) 2018/1725
                  16
               . Begrænsninger i forbindelse med databeskyttelsesrettigheder er nødvendige på grund af arten og omfanget af disse oplysninger, der stammer fra betalingstjenesteudbydere, og bør baseres på de specifikke og foruddefinerede betingelser og oplysninger, der er fastsat i artikel 243b-243d i direktiv 2006/112/EF. 
            
            
               (10)Det er derfor nødvendigt at foretage begrænsninger af den registreredes rettigheder i overensstemmelse med artikel 55, stk. 5, i forordning (EU) nr. 904/2010. Fuld anvendelse af de registreredes rettigheder og forpligtelser ville således i høj grad undergrave den effektive bekæmpelse af momssvig i forbindelse med e-handel og kunne give de registrerede mulighed for at hindre igangværende analyser og undersøgelser på grund af den store mængde oplysninger, der fremsendes af betalingstjenesteudbyderne, og den mulige spredning af anmodninger fra registrerede til medlemsstaterne, Kommissionen eller begge. Dette ville hindre systemets effektivitet og skattemyndighedernes kapacitet til at forfølge formålet med denne forordning ved at bringe de undersøgelser, analyser, efterforskninger og procedurer, der gennemføres i overensstemmelse med denne forordning, i fare. Derfor kan målet om bekæmpelse af momssvig ikke nås med andre, mindre indgribende foranstaltninger med samme effektivitet. Disse begrænsninger skal endvidere respektere kernen i de grundlæggende rettigheder og frihedsrettigheder og er nødvendige og rimelige foranstaltninger i et demokratisk samfund. 
            
            
               (11)Udveksling af betalingsoplysninger mellem skattemyndighederne er afgørende for en effektiv bekæmpelse af svig. Kun Eurofiscforbindelsesembedsmænd bør behandle betalingsoplysninger og udelukkende med det formål at bekæmpe momssvig. Disse oplysninger bør ikke anvendes til andre formål end dem, der er fastsat i denne forordning, f.eks. til kommercielle formål. 
            
            
               (12)For at sikre de rettigheder og forpligtelser, der er fastsat i forordning (EU) 2016/679, er det imidlertid vigtigt, at oplysninger om betalingstransaktioner ikke anvendes til elektronisk profilering og altid kontrolleres i forhold til andre skatteoplysninger, som er tilgængelige for medlemsstaternes skattemyndigheder. 
            
            
               (13)Det er nødvendigt og rimeligt, at betalingstjenesteudbydere fører registre over oplysninger om betalingstransaktioner i en periode på to år for at bistå medlemsstaterne med at bekæmpe momssvig i forbindelse med e-handel og afsløre bedragere. Denne periode udgør det minimum, der er nødvendigt for, at medlemsstaterne kan foretage effektive kontroller og undersøge og afsløre formodet momssvig, og den er rimelig i betragtning af den enorme mængde betalingsoplysninger og deres følsomhed i henseende til beskyttelse af personoplysninger.
            
            
               (14)De enkelte medlemsstaters Eurofiscforbindelsesembedsmænd bør kunne tilgå og analysere oplysninger i forbindelse med betalingstransaktioner med henblik på bekæmpelse af momssvig. Behørigt befuldmægtigede personer fra Kommissionen bør kun tilgå disse oplysninger med henblik på at udvikle og vedligeholde det centrale elektroniske informationssystem. Begge grupper af brugere bør være bundet af reglerne om fortrolighed i denne forordning.
            
            
               (15)Da implementeringen af det centrale elektroniske informationssystem vil kræve ny teknologisk udvikling, er det nødvendigt at udskyde anvendelsen af denne forordning for at give medlemsstaterne og Kommissionen mulighed for at udvikle disse teknologier.
            
            
               (16)Momssvig i forbindelse med e-handel er et problem, der berører alle medlemsstater. Medlemsstaterne alene har ikke de nødvendige oplysninger til at sikre, at momsreglerne for e-handel anvendes korrekt, og til at tackle momssvig i forbindelse med e-handel. Da formålet for denne forordning, nemlig bekæmpelse af momssvig i forbindelse med e-handel, ikke i tilstrækkelig grad kan opfyldes af medlemsstaterne på grund af e-handlens grænseoverskridende karakter, men bedre kan nås på EU-plan, kan Unionen derfor vedtage foranstaltninger i overensstemmelse med nærhedsprincippet, jf. artikel 5 i traktaten om Den Europæiske Union. I overensstemmelse med proportionalitetsprincippet, jf. nævnte artikel, går denne forordning ikke videre, end hvad der er nødvendigt for at nå disse mål.
            
            
               (17)Denne forordning overholder de grundlæggende rettigheder og de principper, som anerkendes i Den Europæiske Unions charter om grundlæggende rettigheder. Denne forordning har navnlig til formål at sikre fuld overholdelse af retten til beskyttelse af personoplysninger, jf. artikel 8 i chartret. I den henseende er den mængde personoplysninger, der vil blive gjort tilgængelig for skattemyndighederne, strengt begrænset i denne forordning. Behandlingen af betalingsoplysninger i henhold til denne forordning bør kun finde sted med henblik på at bekæmpe momssvig i forbindelse med e-handel. De betalingsdata, der fremsendes og udveksles, bør kun behandles af skattemyndighedernes Eurofiscforbindelsesembedsmænd inden for grænserne for, hvad der er hensigtsmæssigt for at nå målet om bekæmpelse af momssvig i forbindelse med e-handel.
            
            
               (18)Den Europæiske Tilsynsførende for Databeskyttelse blev hørt i overensstemmelse med artikel 42, stk. 1, i forordning (EU) 2018/1725 og afgav udtalelse den ...
                  17
               .
            
            
               (19)Forordning (EU) nr. 904/2010 bør derfor ændres ––
            
            
               VEDTAGET DENNE FORORDNING:
            
            
               Artikel 1
                  Ændringer af forordning (EU) nr. 904/2010
            
            
               I forordning (EU) nr. 904/2010 foretages følgende ændringer:
            
            
               (1)I artikel 2 tilføjes følgende som litra s)-v):
            
            
               "s)"betalingstjenesteudbyder": et organ som anført i artikel 1 , stk. 1, litra a)-f), i Europa-Parlamentets og Rådets direktiv (EU) 2015/2366(*), eller en fysisk eller juridisk person, der er omfattet af en undtagelse i henhold til artikel 32 i nævnte direktiv
            
         
         
            
               (t)"betalingstransaktion": en handling som defineret i artikel 4, nr. 5), i direktiv (EU) 2015/2366
            
            
               (u)"betaler": en fysisk eller juridisk person som defineret i artikel 4, nr. 8, i direktiv (EU) 2015/2366
            
            
               
                  (v)"betalingsmodtager": en fysisk eller juridisk person som defineret i artikel 4, nr. 9, i direktiv (EU) 2015/2366.
               
            
            
               (*)
                     Europa-Parlamentets og Rådets direktiv (EU) 2015/2366 af 25. november 2015 om betalingstjenester i det indre marked, og om ændring af direktiv 2002/65/EF, 2009/110/EF og 2013/36/EU og forordning (EU) nr. 1093/2010 og om ophævelse af direktiv 2007/64/EF (EUT L 337 af 23.12.2015, s. 35)."
            
            
               (2)I KAPITEL V foretages følgende ændringer:
            
            
               (a)Titlen på kapitel V affattes således:
            
            
               "INDSAMLING, LAGRING OG UDVEKSLING AF SPECIFIKKE OPLYSNINGER"
            
            
               (b)Følgende overskrift på afdeling 1 indsættes:
            
            
               "AFDELING 1
            
            
               Automatisk adgang til specifikke oplysninger, der er lagret i nationale elektroniske systemer"
            
            
               (c)Følgende overskrift på afdeling 2 indsættes efter artikel 24:
            
            
               "AFDELING 2
            
            
               Indsamling af specifikke oplysninger og det centrale elektroniske system"
            
            
               (d)Følgende artikel 24a-24f tilføjes:
            
            
               "Artikel 24a
            
            
               Kommissionen udvikler, vedligeholder, hoster og driver et centralt elektronisk system med betalingsoplysninger ("CESOP") med henblik på at efterforske formodet momssvig eller afsløre momssvig. 
            
            
               Artikel 24b
            
            
               1.Hver medlemsstat indsamler og lagrer i et nationalt elektronisk system de oplysninger om betalingsmodtagere og betalingstransaktioner, der er omhandlet i artikel 243b direktiv 2006/112/EF (*).
            
            
               2.Hver medlemsstat indsamler de i stk. 1 omhandlede oplysninger fra betalingstjenesteudbydere:
            
            
               (a)senest ti dage efter udløbet af det kalenderkvartal, som oplysningerne vedrører
            
         
         
            
               (b)ved hjælp af en elektronisk standardformular.
            
            
               3.Den kompetente myndighed i hver medlemsstat fremsender de i stk. 1 omhandlede oplysninger til CESOP senest femten dage efter udløbet af det kalenderkvartal, som oplysningerne vedrører.
            
            
               ________________________________________________________________
            
            
               (*)
                     Rådets direktiv 2006/112/EF af 28. november 2006 om det fælles merværdiafgiftssystem (EUT L 347 af 11.12.2006, s. 1).
            
            
               Artikel 24c
            
            
               1.Kommissionen sikrer, at CESOP er i stand til:
            
            
               (a)at lagre de oplysninger, der fremsendes i henhold til artikel 24b, litra b)
            
            
               (b)at samle de oplysninger, der er lagret i henhold til litra a), for hver enkelt betalingsmodtager
            
            
               (c)at analysere de oplysninger, der er lagret i henhold til litra a) og b), sammen med de relevante udvalgte oplysninger, der meddeles eller indsamles i medfør af denne forordning 
            
            
               (d)at gøre de oplysninger, der er omhandlet i litra a), b) og c), tilgængelige for Eurofiscforbindelsesembedsmænd, jf. artikel 36, stk. 1.
            
            
               2.CESOP opbevarer de oplysninger, der er omhandlet i stk. 1, litra a) og b), i en periode på højst to år efter udløbet af det år, hvor oplysningerne blev overført til systemet.
            
            
               Artikel 24d
            
            
               Kommissionen giver Eurofiscforbindelsesembedsmænd, som er i besiddelse af en CESOP-brugeridentifikation, adgang til oplysninger, som er lagret i CESOP, når oplysningerne er nødvendige for efterforskninger af formodet momssvig eller for at afsløre momssvig.
            
            
               Artikel 24e
            
            
               Følgende foranstaltninger, opgaver, tekniske detaljer, formatet af den elektroniske standardformular, informationselementer, praktiske ordninger og sikkerhedsprocedurer vedtages efter proceduren i artikel 58, stk. 2:
            
            
               (a)de tekniske foranstaltninger til oprettelse og vedligeholdelse af CESOP
            
            
               (b)Kommissionens opgaver i forbindelse med forvaltningen af CESOP
            
            
               (c)de tekniske detaljer vedrørende den infrastruktur og de værktøjer, der er nødvendige for at sikre forbindelsen og den overordnede interoperabilitet mellem de nationale elektroniske systemer som omhandlet i artikel 24b og CESOP
            
            
               (d)elektroniske standardformularer som omhandlet i artikel 24b, stk. 2, litra b)
            
            
               (e)de oplysninger og tekniske detaljer vedrørende adgang til de oplysninger, der er omhandlet artikel 24c, stk. 1, litra d)
            
         
         
            
               (f)de praktiske ordninger med henblik på at identificere den Eurofiscforbindelsesembedsmand, der vil få adgang til CESOP, i overensstemmelse med artikel 24d
            
            
               (g)proceduren til sikring af, at de relevante sikkerhedsmæssige, tekniske og organisatoriske foranstaltninger er på plads, både på tidspunktet for udviklingen af CESOP og på det tidspunkt, hvor der behandles oplysninger i CESOP.
            
            
               Artikel 24f
            
            
               1.Udgifterne til oprettelse, drift og vedligeholdelse af CESOP afholdes over Unionens almindelige budget. Disse omkostninger omfatter omkostninger til den sikre forbindelse mellem CESOP og medlemsstaternes nationale systemer samt de tjenester, der er nødvendige for at varetage de opgaver, der er omhandlet i artikel 24c, stk. 1.
            
            
               2.Medlemsstaterne bærer omkostningerne og er ansvarlige for alle nødvendige ændringer af deres nationale elektroniske system, jf. artikel 24b, stk. 1."
            
            
               (3)I artikel 37 tilføjes følgende afsnit: 
            
            
               "Årsrapporten indeholder for hver medlemsstat som minimum detaljerede oplysninger om antallet af gennemførte kontroller og den yderligere moms, der er blevet beregnet og opkrævet som følge af de oplysninger, der er blevet behandlet i medfør af artikel 24d."
            
            
               (4)I artikel 55 tilføjes følgende stykke 1a:
            
            
               "1a.
                     De oplysninger, der er omhandlet i kapitel V, afdeling 2, må kun anvendes til de formål, der er anført i stk. 1, efter at de er blevet kontrolleret i forhold til andre momsoplysninger, som er tilgængelige for medlemsstaternes kompetente myndigheder."
            
            
               Artikel 2
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Den finder anvendelse fra den 1. januar 2022. 
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Rådets direktiv 2006/112/EF af 28. november 2006 om det fælles merværdiafgiftssystem (EUT L 347 af 11.12.2006, s. 1).
               
               
                  
                     (2)
                  
                        Rådets forordning (EU) nr. 904/2010 af 7. oktober 2010 om administrativt samarbejde og bekæmpelse af svig vedrørende merværdiafgift (EUT L 268 af 12.10.2010, s. 1).
               
               
                  
                     (3)
                  
                        Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EØS-relevant tekst) (EUT L 119 af 4.5.2016, s. 1).
               
               
                  
                     (4)
                  
                        Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).
               
               
                  
                     (5)
                  
                        Den Europæiske Unions charter om grundlæggende rettigheder (EUT C 326 af 26.10.2012, s. 391).
               
               
                  
                     (6)
                  
                        Se vedlagte konsekvensanalyse, bilag 3, afdeling 4.
               
               
                  
                     (7)
                  
                        Det Stående Udvalg for Administrativt Samarbejde (SCAC) er sammensat af repræsentanter for medlemsstaterne og har Kommissionen som formand. SCAC er ansvarligt for gennemførelsen af forordning (EU) nr. 904/2010.
               
               
                  
                     (8)
                  
                        Forslag til Europa-Parlamentets og Rådets forordning om fastlæggelse af "Fiscalisprogrammet" for samarbejde på beskatningsområdet (COM(2018) 443 final), artikel 18.
               
               
                  
                     (9)
                  
                        Europa-Parlamentets og Rådets direktiv (EU) 2015/2366 af 25. november 2015 om betalingstjenester i det indre marked, om ændring af direktiv 2002/65/EF, 2009/110/EF og 2013/36/EU og forordning (EU) nr. 1093/2010 og om ophævelse af direktiv 2007/64/EF (EØS-relevant tekst) (EUT L 337 af 23.12.2015, s. 35).
               
               
                  
                     (10)
                  
                        Rådets direktiv (EU) 2017/2455 af 5. december 2017 om ændring af direktiv 2006/112/EF og 2009/132/EF for så vidt angår visse momsforpligtelser i forbindelse med levering af ydelser og fjernsalg af varer (EUT L 348 af 29.12.2017, s. 7).
               
               
                  
                     (11)
                  
                        EUT C, s. ...
               
               
                  
                     (12)
                  
                        EUT C, s. ...
               
               
                  
                     (13)
                  
                        Rådets forordning (EU) nr. 904/2010 af 7. oktober 2010 om administrativt samarbejde og bekæmpelse af svig vedrørende merværdiafgift (EUT L 268 af 12.10.2010, s. 1).
               
               
                  
                     (14)
                  
                        Rådets direktiv 2006/112/EF af 28. november 2006 om det fælles merværdiafgiftssystem (EUT L 347 af 11.12.2006, s. 1).
               
               
                  
                     (15)
                  
                        Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EUT L 119 af 4.5.2016, s. 1).
               
               
                  
                     (16)
                  
                        Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).
               
               
                  
                     (17)
                  
                        EUT C […] af […], s. […].